Taraba, Tomáš, poslanec NR SR (2022-06-28):
Ďakujem za slovo. Dámy a páni, predkladám návrh zákona, ktorým sa dopĺňa zákon č. 488/2013 Z. z. o diaľničnej známke a o zmene niektorých zákonov. V podstate, úplne jedným slovom, tento zákon má vyriešiť tú situáciu, ktorá je na Slovensku abnormálna, že dávame pokuty ľuďom za to, ak náhodou, ak náhodou vstúpia na slovenskú diaľnicu, na ktorej je 100 % istota, že vás mýtny systém zachytí, pretože ten mýtny systém je nastavený tak, že každého jedného zachytí. To znamená, to nie sú prípady, ako napríklad keď idete do električky načierno a neviete, či tam revízor bude, alebo nebude. Tam je nejaká pravdepodobnosť, že či vás niekto chytí, alebo nechytí, tam má zmysel dávať veľké pokuty, ale nemá zmysel a nikto racionálny na Slovensku nejde použiť diaľnicu, keď vie, že dostane trojnásobnú pokutu. A to, čo sa na Slovensku deje, že dostanete v podstate za používanie diaľnice, kde ročná diaľničná známka stojí 50 euro, tak dostanete pokutu 150 euro a dostávate to opakovane, opakovane, opakovane, toto nedáva žiaden zmysel. Na Západe keď funguje takýto mýtny systém, tak sa vychádza z toho, že ak nemáte diaľničnú známku a požijete diaľnicu, tak sa to považuje, že ste si predplatili tú diaľnicu, a dôjde vám domov obyčajná nieže pokuta, dôjde vám cena tej diaľničnej známky plus poštovné a my, my živíme taký anomálny systém, že vám dôjde pokuta a v tej pokute nie je zaplatená diaľničná ani známka. A teraz pribúdajú prípady, kedy ľudia, ktorí napríklad si neprehlásili auto, lebo zmenili trvalý pobyt, a chodia im pokuty na tú pôvodnú adresu, tak zrazu sa zobudia, o nejaký rok-dva zistia, že tu sú tisíce, ktoré aj keď zaplatia, tak nemajú ani tých 50 euro v tom, preto ten návrh zákona, ktorý je, tak myslím si, že rieši úplne elementárnu vec. Ak ľuďom dôjde pokuta, že omylom použili slovenskú diaľnicu, a príde im, ja neviem, 100-, alebo teda 150-eurová, bude v tej pokute automaticky, ak bude uhradená, už aj diaľničná známka. Takže myslím si, že je to skôr, skôr ťažko asociálne, ako to tu funguje na Slovensku, že potom buď treba priznať, že my napĺňame štátny rozpočet cielene iba cez poplatky a cez vlastne pokuty, ale myslím si, že štát by skôr mal ukázať, že nie je na toto odkázaný, ale práve naopak, pozitívne chce ľudí priviesť k tomu, aby, aby si uhradili to, čo, to, čo majú, bez toho, aby ich z toho zdierali. Takže to je taký úvod a celý zákon v podstate pozostáva v takých dvoch základných zmenách. V čl. I v § 4 sa za ods. 2 vkladá nový ods. 3, ktorý rozširuje možnosti úhrady diaľničnej známky formou zaplatenia pokuty za použitie vymedzených úsekov ciest bez úhrady diaľničnej známky. Vodičovi alebo prevádzkovateľovi vozidla sa po úhrade pokuty za porušenie povinnosti vykonať úhradu diaľničnej známky za použitie vymedzených úsekov ciest doručí potvrdenie o úhrade diaľničnej známky s platnosťou 365 dní. K § 10 ods. 6, k § 10a ods. 10 a k § 11 ods. 9 – ustanovuje sa, že zaplatená pokuta v zmysle § 10 ods. 1 v zmysle § 10a ods. 1, v zmysle § 11 ods. 1 bude príjmom správcu výberu úhrady diaľničnej známky, ktorým je Národná diaľničná spoločnosť, a to vo výške uhradenej nariadením vlády pre diaľničnú známku s platnosťou 365 dní, zvyšok je príjmom štátneho rozpočtu. K § 14 – nakoľko uhradením pokuty za použitie vymedzených úsekov cien bez úhrady diaľničnej známky dôjde zároveň aj k úhrade za diaľničnú známku, po prijatí tohto zákona k súbežným konaniam uvedených v § 14 ods. 3 a ods. 4 nebude dochádzať. Zákon by nadobudol účinnosť 15. dňom od jeho vyhlásenia v Zbierke zákonov. Ďakujem pekne. Prosím, otvorte všeobecnú rozpravu.